《周江州有灵壁石赵蕲州名以玉芝周索诗为赋一》
宋代·赵蕃

论石如论玉，贵德不贵名。
形似偶尔同，未妨聊置评。
呜呼禹甸偶，土贡久莫并。
问公安取此，万里随南征。
向来四方游，束书与俱擎。
愧彼钱马癖，寄我山林盟。
风流蕲州守，夙有能诗声。
见之谥以芝，用意真不轻。
谓公许器质，一再临专城。
宜为斋房秀，作瑞于圣明。
未应如商山，寂寞身中清。
须公力勉旃，石亦当与荣。
念我匪能赋，徵索见公情。
又惟此必诗，落笔空汗生。
传闻南池上，有石来自英。
我虽未识面，想像犹弟兄。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。